Title: พระราชกฤษฎีกาเปลี่ยนแปลงเขตอำนาจศาลแขวงอุบลราชธานี พ.ศ. 2547

พระราชกฤษฎีกา

พระราชกฤษฎีกา
เปลี่ยนแปลงเขตอำนาจศาลแขวงอุบลราชธานี
พ.ศ. ๒๕๔๗

ภูมิพลอดุลยเดช ป.ร.
ให้ไว้ ณ วันที่ ๑๑
พฤศจิกายน พ.ศ. ๒๕๔๗
เป็นปีที่ ๕๙
ในรัชกาลปัจจุบัน

พระบาทสมเด็จพระปรมินทรมหาภูมิพลอดุลยเดช
มีพระบรมราชโองการโปรดเกล้าฯ ให้ประกาศว่า

โดยที่เป็นการสมควรเปลี่ยนแปลงเขตอำนาจศาลแขวงอุบลราชธานี

อาศัยอำนาจตามความในมาตรา
๒๒๑ ของรัฐธรรมนูญแห่งราชอาณาจักรไทย และมาตรา ๓
แห่งพระราชบัญญัติจัดตั้งศาลแขวงและวิธีพิจารณาความอาญาในศาลแขวง พ.ศ. ๒๔๙๙
จึงทรงพระกรุณาโปรดเกล้าฯ ให้ตราพระราชกฤษฎีกาขึ้นไว้ ดังต่อไปนี้

มาตรา
๑  พระราชกฤษฎีกานี้เรียกว่า พระราชกฤษฎีกาเปลี่ยนแปลงเขตอำนาจศาลแขวงอุบลราชธานี
พ.ศ. ๒๕๔๗

มาตรา
๒[๑] 
พระราชกฤษฎีกานี้ให้ใช้บังคับเมื่อพ้นกำหนดสามสิบวันนับแต่วันประกาศในราชกิจจานุเบกษาเป็นต้นไป

มาตรา
๓ 
ให้ศาลแขวงอุบลราชธานีในจังหวัดอุบลราชธานี ซึ่งมีเขตอำนาจในอำเภอเมืองอุบลราชธานี
อำเภอเขื่องใน อำเภอเดชอุดม อำเภอตระการพืชผล อำเภอพิบูลมังสาหาร อำเภอม่วงสามสิบ
อำเภอวารินชำราบ อำเภอบุณฑริก อำเภอตาลสุม อำเภอสำโรง อำเภอดอนมดแดง
อำเภอทุ่งศรีอุดม อำเภอกุดข้าวปุ้น อำเภอเขมราฐ และอำเภอโพธิ์ไทร
มีเขตอำนาจในอำเภอเมืองอุบลราชธานี อำเภอเขื่องใน อำเภอตระการพืชผล
อำเภอพิบูลมังสาหาร อำเภอม่วงสามสิบ อำเภอวารินชำราบ อำเภอตาลสุม อำเภอสำโรง
อำเภอดอนมดแดง อำเภอกุดข้าวปุ้น อำเภอเขมราฐ อำเภอโพธิ์ไทร อำเภอโขงเจียม
อำเภอศรีเมืองใหม่ อำเภอสิรินธร กิ่งอำเภอเหล่าเสือโก้ก อำเภอเมืองอุบลราชธานี
กิ่งอำเภอนาตาล อำเภอเขมราฐ และกิ่งอำเภอสว่างวีระวงศ์ อำเภอวารินชำราบ

มาตรา
๔ 
บรรดาคดีของท้องที่ที่อยู่ในเขตอำนาจศาลจังหวัดเดชอุดม
ซึ่งค้างพิจารณาอยู่ในศาลแขวงอุบลราชธานีในวันที่พระราชกฤษฎีกานี้ใช้บังคับ
ให้คงพิจารณาพิพากษาในศาลแขวงอุบลราชธานี

มาตรา
๕ 
บรรดาคดีที่อยู่ในอำนาจพิจารณาพิพากษาของศาลแขวงในท้องที่อำเภอโขงเจียม
อำเภอศรีเมืองใหม่ และอำเภอสิรินธร
ซึ่งค้างพิจารณาอยู่ในศาลจังหวัดอุบลราชธานีในวันที่พระราชกฤษฎีกานี้ใช้บังคับ
ให้คงพิจารณาพิพากษาในศาลจังหวัดอุบลราชธานี

มาตรา
๖  ให้ประธานศาลฎีการักษาการตามพระราชกฤษฎีกานี้

ผู้รับสนองพระบรมราชโองการ
พันตำรวจโท
ทักษิณ  ชินวัตร
นายกรัฐมนตรี

หมายเหตุ
:- เหตุผลในการประกาศใช้พระราชกฤษฎีกาฉบับนี้ คือ
เนื่องด้วยปัจจุบันศาลแขวงอุบลราชธานีและศาลจังหวัดเดชอุดมมีเขตอำนาจซ้อนกันในบางท้องที่
คือ อำเภอเดชอุดม อำเภอบุณฑริก และอำเภอทุ่งศรีอุดม
ทำให้ประชาชนสับสนเรื่องเขตอำนาจศาลระหว่างศาลแขวงอุบลราชธานีกับศาลจังหวัดเดชอุดม
สมควรตัดท้องที่ดังกล่าวออกจากเขตอำนาจศาลแขวงอุบลราชธานี
เพื่อให้คดีที่อยู่ในเขตท้องที่ดังกล่าวอยู่ในเขตอำนาจศาลจังหวัดเดชอุดมเพียงแห่งเดียว
และสมควรขยายเขตอำนาจศาลแขวงอุบลราชธานีให้ครอบคลุมถึงท้องที่อำเภอโขงเจียม
อำเภอศรีเมืองใหม่ อำเภอสิรินธร กิ่งอำเภอเหล่าเสือโก้ก อำเภอเมืองอุบลราชธานี
กิ่งอำเภอสว่างวีระวงศ์ อำเภอวารินชำราบ และกิ่งอำเภอนาตาล อำเภอเขมราฐ
เพื่อไม่ให้ประชาชนสับสนในเรื่องเขตอำนาจศาลและได้รับความสะดวกในการพิจารณาพิพากษาคดี  จึงจำเป็นต้องตราพระราชกฤษฎีกานี้

ศุภกรณ/ผู้จัดทำ
๒๖ ตุลาคม ๒๕๕๓

เอกฤทธิ์/ผู้ตรวจ
๔ พฤศจิกายน ๒๕๕๓

[๑] ราชกิจจานุเบกษา
เล่ม ๑๒๑/ตอนที่ ๗๖ ก/หน้า ๑๐/๒๔ ธันวาคม ๒๕๔๗